**ΠΑΝΕΛΛΗΝΙΟΣ ΣΥΛΛΟΓΟΣ ΕΡΓΟΘΕΡΑΠΕΥΤΩΝ Ν.Π.Δ.Δ.**

**3ο ΠΕΡΙΦΕΡΕΙΑΚΟ ΤΜΗΜΑ**

**ΧΑΙΡΕΤΙΣΜΟΣ**

Αγαπητοί κύριοι και κυρίες, εκ μέρους του 3ου Περιφερειακού Τμήματος του Πανελληνίου Συλλόγου Εργοθεραπευτών, χαιρετίζουμε τους συμμετέχοντες, τους ομιλητές , τους συναδέλφους, τους γονείς και όλους όσους παρευρίσκονται στην εξαιρετική εκδήλωση: «**Συν-ομιλώ για τον Αυτισμό**». Θα θέλαμε να σας ευχαριστήσουμε για την πρόσκληση και να ζητήσουμε συγνώμη που δεν καταφέραμε να παρευρεθούμε.

Η Εργοθεραπεία μετρά ήδη πάνω από 100 χρόνια ζωής και συμβάλει σημαντικά στην θεραπεία και στην εκπαίδευση των ατόμων με Αυτισμό. Ο Εργοθεραπευτής είναι απαραίτητο μέλος της διεπιστημονικής ομάδας και η προσφορά του στην θεραπεία και φροντίδα των ατόμων με Διαταραχές Αυτιστικού Φάσματος (Δ.Α.Φ.) είναι πολύτιμη.

Συνεχώς η γνώση μας αυξάνεται, παρακολουθώντας τις έρευνες και τα νέα δεδομένα και βελτιώνουμε τα θεραπευτικά μέσα και τις πρακτικές που ακολουθούμε ώστε να γινόμαστε πιο αποτελεσματικοί στην θεραπευτική πράξη αυτής της περίπλοκης Νευροαναπτυξιακής Διαταραχής.

Η Εργοθεραπεία βοηθάει τα άτομα με Δ.Α.Φ. σε πολλαπλά επίπεδα, ανάλογα με το επίπεδο λειτουργικότητας και την ηλικία. Έτσι οι τομείς της παρέμβασης μας είναι η σίτιση, κινητικός συντονισμός, αισθητηριακή ρύθμιση, επικοινωνιακός εμπλουτισμός, αδρή – λεπτή κίνηση, Δραστηριότητες Καθημερινής Ζωής, διαχείριση συναισθημάτων, εκπαίδευση τουαλέτας, σεξουαλική αγωγή, συγκέντρωση, οργάνωση, γραφή, παιχνίδι κ.α.

Οι μελέτες αποδεικνύουν την αποτελεσματικότητα της Εργοθεραπείας στην εκπαίδευση ατόμων με Δ.Α.Φ. αφού η χρήση του παιχνιδιού ως θεραπευτικό μέσο είναι ευχάριστη και έχει σημαντική θετική επίπτωση στην κατάκτηση, βελτίωση και γενίκευση νέων δεξιοτήτων.

Εκδηλώσεις όπως η σημερινή είναι σημαντικές ώστε να ενημερωθεί η κοινότητα σχετικά με τις Δ.Α.Φ., ενώ συμβάλουν και στην εξάλειψη του στίγματος που δυστυχώς ακόμα και σήμερα παραμένει.

Ευχόμαστε καλή επιτυχία και ελπίζουμε να είμαστε παρόντες σε επόμενες εκδηλώσεις σας!

Καλιτσουνάκης Μιχάλης

Πρόεδρος 3ου Π.Τ.

Πανελληνίου Συλλόγου Εργοθεραπευτών